Jesaya 40 | Beibele Inthaneteng | Phetolelo ya Lefase le Lefsa
40 “Homotšang batho ba ka, ba homotšeng,” go bolela Modimo wa lena.+
2 “Bolelang le Jerusalema+ ka botho gomme le e botšeng gore nako ya go tlaišega ga yona e fedile,+ le gore phošo ya yona e phumotšwe.+ E hweditše kotlo e feletšego ya dibe tša yona ka moka e tšwago seatleng sa Jehofa.”+
3 Theetšang! Motho yo mongwe o goeletša a le lešokeng,+ a re: “Kgorang tsela ya Jehofa!+ Otlollelang Modimo wa rena tsela e kgolo leganateng.+
4 Anke meedi ka moka e tsošwe,+ dithaba le meboto ka moka di batalatšwe.+ Le naga ya dithota e be yeo e ikadilego gomme naga e sa lekalekanelago e be molala.+
5 Letago la Jehofa le tla utollwa,+ batho ka moka ba tla le bona+ ka gobane seo se boletšwe ke molomo wa Jehofa.”+
6 Theetša! Motho o re: “Goeletša!”+ Ke moka yo mongwe a re: “Ke goeletše ke re’ng?”
“Batho ka moka ba swana le bjang bjo botala, gomme botho bja bona ka moka bo bjalo ka matšoba a naga.+
7 Bjang bjo botala bo omile, matšoba a ponne,+ ka gobane di foketšwe ke moya wa Jehofa.+ Ruri batho ba etša bjang bjo botala.+
8 Bjang bjo botala bo omile, matšoba a ponne;+ eupša ge e le lentšu la Modimo wa rena le tla dula le le gona go iša mehleng ya neng le neng.”+
9 Rotogela thabeng e telele,+ wena mosadi yo a tlišetšago Tsione ditaba tše dibotse.+ Hlaboša lentšu la gago ka matla, wena mosadi yo a tlišetšago Jerusalema ditaba tše dibotse.+ Le hlaboše. O se ke wa boifa.+ Botša metse ya Juda, o re: “Modimo wa lena šo.”+
10 Bonang! Mmuši Morena Jehofa o tla tla e le yo matla, letsogo la gagwe le tla buša bakeng sa gagwe.+ Bonang! O tla le moputso+ gomme moputso wo a o lefago o pele ga gagwe.+
11 O tla diša mohlape wa gagwe bjalo ka modiši.+ O tla kgoboketša dikwana ka letsogo la gagwe;+ o tla di rwala sehubeng sa gagwe.+ Tšeo di amušago o tla di gapa ka tlhokomelo.+
12 Ke mang yo a etšego meetse ka legoswi la gagwe+ gomme a ela bogolo bja magodimo ka go atlalatša seatla sa gagwe,+ a ba a ela le lerole la lefase,+ goba a ela dithaba ka kelo le meboto ka dikala?
13 Ke mang yo a etšego bogolo bja moya wa Jehofa, le gona ke mang yo a ka mo eletšago gomme a mo tsebiša selo le ge e le sefe?+
14 Ke mang yo a rerišanego le yena yo a ka mo dirago gore a kwešiše goba yo a mo rutago tsela ya toka goba a mo ruta tsebo+ goba a mo tsebiša yona tsela ya kwešišo ya kgonthe?+
15 Bonang! Ditšhaba di etša lerothi le le lego kgamelong; di etšwe go etša lerole leo le lego dikaleng.+ Bonang! Modimo o kuka dihlakahlaka+ bjalo ka lerojana feela.
16 Gaešita le dihlare tša Libanoni ga se tše di lekanego bakeng sa go boloka mollo o tuka, le diphoofolo+ tša yona ga se tše di lekanego bakeng sa go dira sebego sa go fišwa.+
17 Pele ga gagwe ditšhaba ka moka di bjalo ka ge eka ga di gona;+ o di lebelela e le lefeela e bile e se tša kgonthe.+
18 Le ka swantšha Modimo le mang,+ le gona le ka mo swantšha le eng?+
19 Setsebi sa mošomo wa diatla se bopile modimo wa seswantšho,+ morudi wa tšhipi a se manega ka gauta+ le go se kgabiša ka diketane tša silifera.+
20 Motho o kgetha sehlare se itšego seo se sa bolago e le moneelo.+ O inyakela setsebi sa mošomo wa diatla seo se nago le bokgoni gore se dire seswantšho sa go betlwa+ seo se ka se thekeselego.+
21 Na ga le tsebe? Na ga le kwe? Na ga se la botšwa go tloga mathomong? Na ga se la kwešiša go tloga ge lefase le be le thewa?+
22 Go na le Yoo a dulago godimo ga ntikodiko ya lefase,+ yeo badudi ba yona ba etšago ditšie, yena Yoo a phurollago magodimo bjalo ka lešela le le bonaletšago, yoo a a phurollago bjalo ka tente yeo go ka dulwago go yona,+
23 Yoo a bonago matona e se selo le yo a dirilego gore baahlodi ba lefase e be bao e sego ba kgonthe.+
24 Ga se ba bjalwa; ga se ba bjalwa wa peu; kutu ya bona ga se ya tsema ka medu fase.+ Motho o fo ba budulela ka moya gomme ba oma;+ ba tla tšewa ke ledimo go etša ge le tšea mahlaka.+
25 “Le ka ntshwantšha le mang yoo nka swanago le yena?” o re’alo Mokgethwa.+
26 “Emišetšang mahlo a lena godimo le bone. Ke mang yo a hlodilego dilo tše?+ Ke Yena yo a tšweletšago makoko a tšona ka boati, a di bitšago ka moka ka maina.+ Ka baka la boati bja matla a magolo,+ e bile e le yo matla kudu, ga go le e tee ya tšona yeo e hlaelago.
27 “Ke ka baka la’ng wena Jakobo, wena Isiraele, o bolela gore: ‘Jehofa ga a bone tsela ya ka,+ gomme Modimo wa ka ga a na taba le ge ke sa bontšhwe toka’?+
28 Na ga se la tšwa le tseba goba ga se la tšwa le ekwa?+ Jehofa, Mmopi wa lefase go fihla magomong a lona, ke Modimo wa neng le neng.+ Ga a lape e bile ga a felelwe ke matla.+ Kwešišo ya gagwe ga e fihlelelwe.+
29 O nea yo a lapilego matla;+ yo a se nago matla a magolo+ o mo nea matla ka boati.
30 Bašemane ba tla lapa le go felelwa ke matla, gomme masogana ona a tla kgopša e le ruri,
31 eupša bao ba botago+ Jehofa ba tla boelwa ke matla.+ Ba tla hlatlogela godimo ka diphego go etša dintšhu.+ Ba tla kitima gomme ba se felelwe ke matla; ba tla sepela gomme ba se lape.”+